《虞秘监山林小像》
元代·王士熙

栈阁通秦凤，蓬山压海鳌。石泉当壑坼，琪树出云高。

夜月青筇杖，秋风白道袍。长吟趋谷口，独往下亭皋。

偃蹇三峰卧，逍遥八表遨。竹深时宿鹤，溪浅不容舠。

经席天颜喜，村居世网逃。神全劳画史，才美擅时髦。

憩迹惟松樾，充饥有涧毛。沧浪谁唱曲，华屋意萧骚。

作者简介：东平人，字继学。王构子。善画山水。英宗时为翰林待制。泰定帝时历官治书侍御史，中书参知政事。泰定帝死，被燕铁儿流远州。后为文宗起用，任江东廉访使，以南台御史中丞卒。